《次韵汪以南閒居漫吟十首》
元代·方回

晋季有诗人，忽如古伯夷。
其人果为谁，请读渊明诗。
同时颜谢流，望风悉披靡。
东阡西陌间，黍稷何薿薿。
烹葵酌浊醪，世味世复美。
百万呼卢公，枉为寄奴死。
漫仕心未安，托辞避邮史。
自挽何谓亡，宇宙与终始。
眷言尘缨客，试问沧浪水。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。